คลังย้ำโตโยต้าจ่ายภาษีให้ถูก
รัฐมนตรีคลังยันโตโยต้าถูกเก็บเบี้ยภาษีหมื่นล้านเป็นไปตามกฎหมาย ถ้าจะสู้ต้องว่ากันในศาล
18 มิ.ย. 2558

รัฐมนตรีคลังยันโตโยต้าถูกเก็บเบี้ยภาษีหมื่นล้านเป็นไปตามกฎหมาย ถ้าจะสู้ต้องว่ากันในศาล
นายสมหมาย ภาษี รมว.คลัง เปิดเผยว่า ที่ผ่านมามีผู้บริหารระดับสูงของบริษัท โตโยต้า มอเตอร์ ประเทศไทย ได้เดินทางเข้าพบหารือปัญหากรณีรถยนต์รุ่นพรีอุสเสียภาษีไม่ถูกต้อง ซึ่งต้องเสียค่าปรับและภาษีกว่า 1 หมื่นล้านบาท แต่กระทรวงการคลังได้ยืนยันกับทางผู้บริหารโตโยต้าแล้วว่าเป็นเรื่องที่ต้องดำเนินไปตามขั้นตอนของกฎหมาย ซึ่งคณะกรรมการอุทธรณ์ภาษีของกรมศุลกากรได้ตัดสินให้บริษัท โตโยต้า ต้องจ่าย และถือว่าเรื่องได้นี้ได้จบแล้ว หากบริษัท โตโยต้า ไม่เห็นด้วยก็ต้องนำเรื่องขึ้นสู้และตัดสินกันในชั้นศาล
“เรื่องบริษัท โตโยต้า เสียภาษีรถยนต์รุ่นพรีอุสไม่ครบนั้น ต้องว่ากันไปตามกระบวนการ ที่ผ่านมาไม่มีแรงกดดันทางการเมืองกับกระทรวงการคลังในเรื่องนี้ โตโยต้าเป็นบริษัทใหญ่ก็ต้องว่ากันไปตามถูกตามผิด” นายสมหมาย กล่าว
ทั้งนี้ เมื่อเดือน เม.ย. 2558 ที่ผ่านมา กรมศุลกากรยืนยันว่า คณะกรรมการอุทธรณ์ตัดสินว่า บริษัท โตโยต้า มอเตอร์ ประเทศไทย ที่นำเข้าชิ้นส่วนรถยนต์จากประเทศญี่ปุ่นมาประกอบเป็นรถรุ่นพรีอุส ระหว่างปี 2553-2555 ตามใบขนสินค้า 244 ฉบับ พบว่ามีการสำแดงในใบขนและขอใช้สิทธิลดอัตราการนำเข้าไม่ตรงตามข้อเท็จจริง
สำหรับปัญหาดังกล่าวทำให้บริษัท โตโยต้า มีความผิดฐานชำระภาษีอากรไม่ถูกต้อง เป็นเหตุให้อากรและภาษีขาดดังนี้ คือ อากรขาเข้า 7,605 ล้านบาท ภาษีสรรพสามิต 2,024 ล้านบาท ภาษีเพื่อมหาดไทย 216 ล้านบาท และภาษีมูลค่าเพิ่ม (แวต) 1,822 ล้านบาท รวมทั้งสิ้นเป็นเงิน 1.16 หมื่นล้านบาท ซึ่งบริษัท โตโยต้า ต้องจ่ายภาษีให้ครบ
พร้อมกันนี้ คณะกรรมการอุทธรณ์ภาษียังมีมติให้บริษัท อีซูซุ ชำระอากรที่ขาดเป็น 2 กรณี คือ กรณีที่ใช้สิทธิเกิน และการนำเข้าไม่ตรงรุ่น ให้ชำระอากรในอัตราปกติ 42% เป็นเหตุให้อากรขาดไป 624 ล้านบาท ภาษีมูลค่าเพิ่มขาด 43 ล้านบาท เงินเพิ่มอากร 1,042 ล้านบาท เงินเพิ่มภาษีมูลค่าเพิ่ม 43 ล้านบาท และเบี้ยปรับภาษีมูลค่าเพิ่ม 43 ล้านบาท
ทั้งนี้ หากบริษัท โตโยต้า ไม่จ่ายภาษีตามที่คณะกรรมการอุทธรณ์ตัดสิน และส่งเรื่องให้ศาลพิจารณาจะต้องต่อสู้ภายใต้กฎหมายศุลกากรฉบับเก่าที่ยังไม่ได้แก้ไข คือ หากโตโยต้าแพ้ก็จะต้องจ่ายค่าปรับสูงถึง 4 เท่าของมูลค่าสินค้าที่จ่ายภาษีไม่ครบ ซึ่งสูงกว่ามูลค่าภาษีที่คณะกรรมการอุทธรณ์ฯ สั่งให้จ่าย 1.16 หมื่นล้านบาท หลายเท่าตัว
นายสมหมาย กล่าวว่า ได้ติดตามการทำงานของกรมศุลกากรให้เร่งรัดเรื่องการปราบปราม เนื่องจากการดำเนินการที่ผ่านมายังไม่น่าพอใจ เพราะสังคมยังมองว่ากรมศุลกากรมีวัฒนธรรมการของการทุจริต นอกจากนี้ยังให้ตรวจสอบเรื่องการขนสินค้าผ่านแดนให้มากขึ้น เพราะที่ผ่านมาพบว่ามีการขนสินค้าผ่านแดนมาที่ไทย แต่ไม่ได้ผ่านออกไป ทำให้ประเทศเสียหายไม่ได้เงินภาษี